EFF: ‘Gee Uniegebou nuwe naam’Voormalige eerste minister Barry Hertzog se standbeeld voor die Uniegebou voor dit moes plek maak vir ‘n standbeeld van oudpresident Mandela “Om die Uniegebou as ‘unie’ te vier, is om die geskiedenis van swart onteiening en uitsluiting te vier,” het Mbuyiseni Ndlozi, woordvoerder van die EFF, in ’n verklaring gesê. Ndlozi sê die bedoeling met die viering van Versoeningsdag is om die land te laat nadink oor sy vordering rakende die vernietiging van die erfenis van apartheid en kolonialisme. Hy sê ’n radikale makro-ekonomiese raamwerk gegrond op die EFF se sewe kardinale pilare kan geregtigheid na Suid-Afrika bring en wegdoen met die apartheidsverlede. “Eerstens vier die EFF die voortreflike bydrae van [oudpresident] Nelson Mandela en sy generasie met die lê van ’n soliede grondslag sodat die proses van versoening werklik kan plaasvind.” Ndlozi het gesê die stryd om swart mense, wat vir eeue die slagoffers van rasse-segregasie was, te vermenslik is nog ver van verby. Hy sê die demokratiese geskenk van Mandela is nie omgesit in die bevryding van volslae armoede, werkloosheid en ongelykhede nie. “Swart mense sonder grond bly besoekers in hul eie land en sonder toegang tot gehalte-onderwys word hulle daaraan onderwerp om permanente verskaffers van goedkoop arbeid te word waarvan maklik ontslae geraak kan word. Dit maak enige aanspraak op versoening vandag vals.” President Jacob Zuma het Maandag op Versoeningsdag ‘n nege meter hoë standbeeld van Mandela by die Uniegebou onthul.